
SISTEMUL DE ÎNVĂŢĂMÂNT PREŞCOLAR DIN BELGIA

Dezvoltarea politică a Belgiei într-un stat federal modern a avut un impact semnificativ asupra organizării sistemului de învăţământ. De la constituirea sa ca stat independent, în 1830, Belgia a înscris în Constituţie libertatea educaţiei ca un drept fundamental al cetăţenilor săi. Educaţia joacă un rol foarte important în societatea puternic industrializată, aşa cum este societatea belgiană. S-a susţinut adesea că materia primă a Belgiei este materia cenuşie.  Astfel, pentru Belgia a fost foarte important să crească nivelul de educaţie al  populaţiei, iar barierele financiare care existau în acest sens au fost eliminate. Învăţământul primar şi cel secundar sunt gratuite şi există un sistem extins de subvenţii sociale şi burse de studiu. În prezent, gradul de şcolarizare din Belgia este unul dintre cele mai ridicate din Europa. 
În cadrul reformei statului, învăţământul a devenit, din 1 ianuarie 1989, de competenţa Comunităţilor lingvistice (flamandă, francofonă şi germanofonă). În acelaşi timp, a fost acordată o mai largă autonomie unităţilor de învăţământ. Politica de învăţământ este organizată astăzi de cele trei comunităţi. Două grupuri iau iniţiativa: cel privat şi cel public (în care se încadrează municipalităţile, provinciile şi comunităţile). Există 3 mari reţele de învăţământ: învăţământul comunităţilor, învăţământul liber subvenţionat - în mare parte catolic - şi invăţământul oficial subvenţionat, care este organizat de provincii şi comune. Şcolarizarea obligatorie acoperă 12 ani, de la 6 la 18 ani şi poate fi precedată de gradiniţă, învăţământul preşcolar deocamdată nefiind obligatoriu, însă indicat
.
COMUNITATEA FLAMANDĂ

Educaţia elementară în Flandra (EIE, potrivit Decretului din 25.02.1997) cuprinde atât învăţământul preşcolar, cât şi pe cel primar. De la 1 septembrie 2003, noile şcoli au adoptat noua structură prevăzută de lege, respectiv de a include şi grădiniţa şi şcoala primară.
Anul şcolar începe la 1 septembrie şi se încheie la 31 august. Începând cu vârsta de 2 ani şi jumătate, copiii pot să înceapă educaţia preşcolară publică, la o dată fixă, fiind consideraţi din acel moment înscrişi. Datele fixe de începere a şcolii pot fi prima zi după încheierea: vacanţei de vară, vacanţei de iarnă, vacanţelor intersemestriale de toamnă sau primăvară, vacanţei de Paşti şi de Înălţare sau prima zi de şcoală din luna februarie. Copilul cu vârsta de 2,5 - 3 ani nu poate fi admis la şcoală. După împlinirea vârstei de 3 ani, un copil poate fi admis la şcoală în orice zi a anului şcolar (Circulara BAO/2001/10 august).

Alegerea şcolii aparţine părinţilor. Dreptul de înscriere, procedurile şi sistemul de priorităţi sunt prevăzute în „Principiile fundamentale şi politicile naţionale”, iar măsurile de stimulare a înscrierilor în sistemul preşcolar sunt incluse în „Nevoi speciale în învăţământul public”. 

Alături de învăţământul de masă există, de asemenea, învăţământul preşcolar pentru nevoi speciale, organizat pentru copiii care au nevoie de sprijin specializat, temporar sau permanent, din cauza unui handicap fizic sau mental, a unor probleme de comportament sau emoţionale grave sau unor serioase dificultăţi de învăţare. Învăţământul primar integrat este o combinaţie între învăţământul de masă şi cel pentru nevoi speciale. Prin acest mod, copiii cu dizabilităţi frecventează cursurile sau anumite activităţi într-o şcoală obişnuită, primind totodată sprijin pentru nevoile lor speciale.
Educaţia preşcolară structurează grupele de copii pe categorii de vârstă: 2,5 - 3 ani, 3 - 4 ani, 4 - 5 ani, 5 - 6 ani. Cu toate acestea, consiliul de conducere al şcolii are libertatea de a organiza grupele după cum consideră că este mai potrivit, precum şi numărul de copii din fiecare grupă. De obicei, clasele nu rămân la fel în anul următor; în cazul în care sunt înscrişi puţini copii, atunci ei vor fi grupaţi în aceeaşi clasă, indiferent de vârstă.

Deşi nu este obligatoriu, aproape toţi copiii din Flandra fac parte din învăţământul preşcolar, care ajută la o formare versatilă a copilului şi-i stimulează dezvoltarea cognitivă, motorie şi emoţională.
Obiectivele de dezvoltare sunt obiective minime în ceea ce priveşte cunoştinţele, înţelegerea, abilităţile şi aptitudinile pe care sistemul de învăţământ le consideră de dorit şi pentru care şcoala trebuie să depună eforturi ca toţi copiii să le atingă până la sfârşitul educaţiei preşcolare.

Obiectivele de dezvoltare care formează trunchiul comun au fost formulate în cinci domenii de învățare:

• educaţie fizică: abilităţi motorii, stil de viaţă sănătos şi sigur, conştiinţă de sine şi integrare socială;

• educaţie artistică: arte vizuale, muzică, teatru, dans, mass-media şi atitudini;
• limba olandeză: ascultare, vorbire, citire, scriere, lingvistică;

• studiul lumii înconjurătoare: natura, tehnica, omenirea, societatea, timpul şi spaţiul;

• iniţierea matematică: numere, măsurare şi iniţiere în geometrie.

Toate şcolile sunt obligate să ofere copiilor activităţi din toate aceste domenii de învăţare. În cursul inspecţiilor complete, inspectoratul verifică dacă obiectivele de dezvoltare sunt urmărite. Consiliile şcolare sau organizaţiile-umbrelă trebuie elaboreze un curriculum cu obiectivele de dezvoltare, care este aprobat ulterior de către Guvern, cu avizul inspectoratului care verifică ulterior că acest curriculum este respectat. Obiectivele şi activităţile sunt stabilite pentru toate grupele de vârstă, într-o curbă de învăţăre continuă spre învăţământul primar.
În conformitate cu principiul libertăţii educaţiei, deciziile privind metodele de predare şi materialele didactice aparţin de consiliului director al şcolii. Prin urmare, nu există linii directoare oficiale.
Activităţile din grădiniţe sunt adesea centrate pe o temă sau un punct de interes specific. Aceste teme sunt adesea corelate cu evenimentele calendaristice, dar pot fi, totodată, propuse chiar de copii. Metoda de lucru în grupe se găseşte în cele mai multe grădiniţe. În acest fel, copiii au posibilitatea de a experimenta, de a descoperi, discuta, fie independent, fie cu ajutorul altor copii (sau adulţi).

În ceea ce priveşte evaluarea în grădiniţe, acestea sunt libere să stabilească politica de evaluare. Tranziţia de la grădiniţă la şcoala primară este monitorizată de Centrele de orientare pentru copii
, care oferă asistenţă specială complementară celei oferite de şcoli şi acoperă patru domenii:
Învăţarea şi studierea: probleme de citire şi ortografie, vorbire şi limbaj, artimetică etc.

Parcursul şcolar: monitorizarea învăţământului obligatoriu, consiliere la alegerea materiilor de studiu, informare privind oportunităţile pe piaţa muncii, direcţionare de la/spre învăţământul special etc.;

Psihologie şi socializare: probleme de comportament, aptitudini de socializare, probleme emoţionale etc.;

Medicina preventivă şi asistenţă medicală: educaţie pentru nutriţie sănătoasă, controale medicale regulate, măsuri în caz de boli contagioase, alergii etc.

„Copilul şi Familia” este o agenţie internă autonomă, cu personalitate juridică. Misiunea sa este de a crea, împreună cu partenerii săi şi pentru fiecare copil, indiferent de locul naşterii sau de modul în care este crescut, cât mai multe oportunităţi. În acest sens, agenţia oferă o largă paletă de servicii: consiliere juridică, consiliere preventivă, vizite în centre de sănătate, telefonul verde, consiliere pentru familiile aflate în dificultate, subvenţii, centre de îngrijire etc. Unul dintre cele mai importante roluri este acela de exercitare a controlului asupra activităţii de îngrijire şi creştere a copilului, agenţia fiind autoritatea care recunoaşte sau eliberează autorizaţiile pentru funcţionarea creşelor şi grădiniţelor şi care subvenţionează şi promovează calitatea în aceste centre. La 20 aprilie 2012 a fost adoptat un nou decret privind organizarea creşelor şi grădiniţelor.

Nu orice formă de instituţie pentru îngrijirea şi supravegherea copilului primeşte autorizaţie din partea Agenţiei guvernamentale „Copilul şi Familia” ori nu intră sub incidenţa acesteia. De exemplu, forma de supraveghere after-school, întâlnită doar la anumite şcoli, nu are o reglementare legală, organizarea rămânând la latitudinea consiliilor şcolare. În schimb, şcolile au obligaţia să înregistreze această formă la autoritatea guvernamentală şi pot solicita acesteia să efectueze controale regulate.

Pentru copiii animatorilor din parcurile de distracţii/târguri sau ai comercianţilor ambulanţi există, din septembrie 2006, o grădiniţă ambulantă, care urmează traseul celor mai importante astfel de evenimente. Un număr de 25 de copii urmează cursurile acestei grădiniţe în mod regulat, începând cu septembrie 2009. În timpul pauzei de iarnă (mijlocul lunii noiembrie - mijlocul lunii februarie) copiii în cauză participă la şcolile din raza domiciliului. Grădiniţa ambulantă are un post de educatoare şi un buget operaţional propriu.
COMUNITATEA GERMANĂ

Ministerul familiei, serviciilor sociale şi sănătăţii din Comunitatea germană nu este direct responsabil pentru organizarea instituţiilor de educaţie timpurie (ECEC) pentru copii cu vârste sub 3 ani. Acest lucru revine companiilor private şi asociaţiilor non-profit, în primul rând în scopul de a facilita reîntoarcerea părinţilor la locul de muncă. Ministerul are atribuţii de control în fiecare departament, de autorizare a instituţiilor şi de subvenţionare şi asigurare a calităţii asistenţei oferite copiilor. În acest scop, a fost înfiinţat Serviciul pentru copii şi familii, cu misiunea de a promova crearea de instituţii de îngrijire a copilului, de a aproba organizarea acestora şi de a monitoriza şi evalua calitatea. Principiile generale sunt enunţate în Hotărârea de Guvern din 18 ianuarie 2007: Art.2 - Persoanele sau asociaţiile autorizate, prin prezentul act, pentru îngriirea copiilor vor garanta cele mai bune perspective şi şanse de dezvoltare pentru fiecare copil, indiferent de rasă, cetăţenie, sex sau viziune asupra lumii. Ei vor lua în considerare ritmul individual de dezvoltare al copilului, vor încuraja dezvoltarea mentală şi motorie, creativitatea şi abilităţile de relaţionare ale copilului. De asemenea, aceştia vor asigura spaţiul şi libertatea de acţiune suficiente pentru fiecare copil.
În cadrul Comunitărţii germane, Centrul Regional pentru îngrijirea copiilor mici (RCCSC) este autoritatea care are ca atribuţii înfiinţarea, organizarea şi participarea în cadrul facilităţilor de îngrijire a copilului mic. Centru are statutul juridic de organizaţie non-profit şi lucrează în colaborare cu instituţiile publice locale, oferind:
- Servicii baby-sitting: 85 de bone, în toate cele 9 municipii ale Comunităţii, cu program de luni până vineri, 10 ore pe zi şi 220 zile lucrătoare pe an calendaristic. Activitatea nu are loc niciodată la domiciliul copilului, iar o bonă/îngrijitoare poate avea în grijă maximum 4 copii mici.

- Grădiniţă: în prezent există o singură grădiniţă în Eupen, cu program de luni pînă vineri, de la 7,45 la 17,45 şi 4 săptămâni de concediu anual, cu o capacitate de 24 de locuri pentru copiii ai căror părinţi lucrează.

- Bonele independente nu sunt angajate de către RCCSC, însă Ministerul familiei garantează calitatea serviciilor oferite de aceste persoane prin faptul că le autorizează. În plus, inspectorii Serviliului pentru copii şi familie exercită controlul, consiliază şi asigură formarea continuă a acestor persoane. Activitatea bonelor independente se desfăşoară la domiciliul copiilor, în perioada în care părinţii sunt la serviciu.
Educaţia preşcolară pentru copii cu vârste cuprinse între 3 şi 6 ani este administrată şi subvenţionată de autorităţile Comunităţii. Nu există grădiniţe autonome. Educaţia preşcolară reprezintă un nivel de şcolarizare, dar întotdeauna face parte, alături de clasele primare, din învăţământul de bază. Educația preşcolară în Belgia a devenit o componentă pe deplin validă, integrată sistemului de învăţământ general. Majoritatea prevederilor legale privind preşcolarii sunt aceleaşii ca şi pentru şcoala primară. În cele mai multe cazuri, politicile se aplică întregului învăţământ de bază, respectiv, preşcolar şi primar. 
Reglementările legale au fost formulate şi stabilite printr-un decret privind educaţia de bază standard, la 26 aprilie 1999. Decretul prevede standarde uniforme şi obligatorii privind înfiinţarea, închiderea, redeschiderea, fuzionarea, reorganizarea, evaluarea, locurile de muncă, cerinţele de admitere, organizarea orelor de muncă, precum şi informaţii cu privire la gama de cursuri pentru toate instituţiile de învăţământ de bază, adică grădiniţe şi şcoli primare.
Ca obiective universale, întregul sistem de învăţământ de bază (preşcolar şi primar):
- Este implicat în dezvoltarea copilului, având grijă ca dezvoltarea personală a copilului şi procesul de învăţare să se completeze reciproc în mod optim; ia parte în dezvoltarea cunoştinţelor, experienţelor şi abilităţilor, prin intermediul lecţiilor orientate spre elev;

- Ajută la procesul de socializare a copiilor; aceştia învaţă ce înseamnă să facă parte din societate. În acest proces, şcolile sprijină integrarea copiilor în societate şi orientează comportamentul şi abilităţile lor, astfel încât aceştia să poată participa activ la dezvoltarea societăţii cât mai curând posibil. Şcoala este mereu atentă să respecte identitatea unui copil;

Educaţia preşcolară va dezvolta încrederea în sine, autonomia şi simţul responsabilităţii copiilor, astfel încât aceştia să fie în măsură să abordeze cu succes procesul de învăţare de bază atunci când încep şcoala primară;

Educaţia preşcolară constituie, de asemenea, prima fază a învăţării comportamentului social. Aceasta presupune dezvoltarea autonomiei copiilor, simţul responsabilităţii şi cooperării.
Aceste obiective generale au scopuri:

- Afectiv-sociale: sprijinirea dezvoltării copilului, ajutorarea, acceptarea, cunoaşterea (folosind motivaţii, demonstrând limitele, recunoscând succesele, precum şi înţelegând consecinţele acţiunilor);

- Intelectuale: observaţie, experiment, dezvoltarea limbajului etc;
- Psiho-motorii: auto-cunoaştere şi încredere în sine (prin limbajul corpului);
- Artistice: descoperirea frumuseţii poeziei, a artelor şi esteticii şi încurajarea propriei creativităţi.
- Şcolile catolice ale sistemelor de învăţământ subvenţionate de Comunitate au obiective suplimentare educaţionale, de natură religioasă.
Educaţia preşcolară este orientată către copii cu vârste cuprinse între 3 şi 5 ani. Cu toate acestea, copiii care nu au împlinit încă 3 ani, dar care vor împlini această vârstă până la data de 31 decembrie a anului şcolar în curs, pot începe grădiniţa la începutul anului şcolar (1 septembrie). Astfel, cei mai mici copii admişi (cei născuţi pe 31 decembrie) au 2 ani şi 8 luni. În fiecare grădiniţă sunt admişi fără discriminare de gen atât băiieţii cât şi fetele, în conformitate cu principiul de coeducaţie, şi nu este necesar un test pentru admitere. În cazul în care un copil care a împlinit vârsta şcolară nu are maturitatea necesară să meargă la şcoală, autoritatea şcolară şi Centrul regional vor efectua o evaluare în mod corespunzător şi vor recomande ca acesta să rămână în grădiniţă încă un an. Părinţii fac alegerea finală în această privinţă. Pactul pentru Educaţie obligă Comunităţile să garanteze că părinţii sunt liberi să aleagă metoda de educaţie pentru copiii lor. Legea distinge între şcoli confesionale, non-confesionale şi pluraliste. Acestea din urmă nu sunt încă administrate în Belgia. Şcolile comunitare trebuie să admită toţi elevii, ca o chestiune de principiu, în timp ce şcolile municipale sunt obligate să admită doar copiii din municipiu sau cele din municipii învecinate, în cazul în care şcoala respectivă este cea mai apropiată de domiciliul copilului. Şcolile subvenţionate de Comunitate pot refuza înscrierea unui copil dacă tutorii legali ai copilului nu consimt la activităţile educative desfăşurate de şcoală. În practică, însă, se admite înscrierea oricărui copil, nu în ultimul rând pentru că şcolile sunt finanţate şi subvenţionate în funcţie de numărul de elevi.
Cele mai multe grădiniţe organizează grupe sau clase în funcţie de vârstă (diviziune orizontală), dar se pot organiza şi grupe de vârstă mixte (diviziune verticală). Nu există reglementări obligatorii cu privire la această chestiune. Copiii de diferite vârste sunt plasaţi în aceeaşi grupă mai ales în zonele rurale, unde şcolile mici nu au un număr suficient de preşcolari pentru a crea mai multe grupe. Această diviziune verticală este folosită des chiar şi în instituţiile de învăţământ mari. Modelul diviziunii verticale, folosit ocazional în şcoala primară, este apreciat pentru avantajele sale pedagogice. Se preconizează că acesta va reduce numărul de performanţe slabe şi va dezvolta un proces de învăţare inteligent, rapid şi corect. 

Folosind această structurare, unităţile de învăţământ pot fi împărţite în două sau mai multe niveluri, ceea ce ar putea seta o nouă structură pentru sistemul de învăţământ de bază. Primul nivel al acestei noi structuri cuprinde copii cu vârste între 3 şi 5 ani, în timp ce al doilea nivel, copii cu vârste între 5 şi 8 ani. Al doilea nivel oferă o tranziţie lină de la grădiniţă la şcoala primară, deoarece acoperă sfârşitul anului preşcolar şi începutul şcolii primare. Configuraţia distinctă a procesului de învăţare este favorizantă: fiecare copil creşte şi dobândeşte cunoştinţe şi abilităţi comportamentale în propriul ritm. 
Dimensiunea clasei depinde de schema de plasare, iar schema de plasare depinde de numărul de copii. Determinarea numărului de locuri pentru preşcolari se bazează pe principiul plasamentului: 6 - 19 copii = 1 post; 20 - 25 copii = 1,5 posturi; 26 - 32 copii = 2 posturi; pentru grupuri de 33 de copii sau mai mulţi, se adaugă un sfert de post pentru fiecare grup de 5, 6 sau 7 copii. Termenul limită de calculare potrivit acestei reguli este ultima zi de şcoală a lunii ianuarie din anul şcolar precedent. Numai numărul de copii prezenţi timp de cel puţin cinci zile în această lună este luat în considerare. Numărul de posturi determinat folosind acest sistem poate fi revizuit în cursul anului şcolar, după recalcularea numărului de copii prezenţi în ultima zi de şcoală din lunile septembrie şi martie, deşi este luat în calcul numai numărul copiilor care au fost prezenţi cel puţin zece zile în luna respectivă.
Guvernul Comunităţii de limbă germană determină începutul şi finalul anului şcolar, precum şi datele zilelor libere din fiecare an şcolar. Cadrele didactice au 6 zile şi jumătate libere pentru continuarea studiilor sau conferinţe pedagogice. În Comunitatea de limbă germană, anul şcolar începe oficial la 1 septembrie (practic, începe în prima zi lucrătoare a lunii septembrie) şi se încheie la 30 iunie (practic, în ultima zi lucrătoare a lunii iunie) din următorul an calendaristic. Pe lângă vacanţa de vară de două luni (de la 1 iulie la 31 August), copiii şi cadrele didactice au două săptămâni de vacanţă de iarnă (Crăciun şi Anul Nou), două săptămâni de vacanţă de primăvară (sărbătorile de Paşte) şi încă două săptămâni intersemestriale. Un an şcolar trebuie să cuprindă între 180 şi 184 de zile de şcoală, în medie 182 zile. Sunt considerate, de asemenea, sărbători (respectiv, zile libere): a doua zi de Paşte, 1 Mai, Înălţarea Domnului, Pogorârea Duhului Sfânt, 1 noiembrie, 11 noiembrie şi 15 noiembrie (ziua Comunităţii germanofone). 

Săptămâna şcolară are 5 zile, de luni până vineri; acelaşi program se aplică şi preşcolarilor. Ziua de şcoală se desfăşoară de regulă între orele 8 şi 16 sau programul este determinat de conducerea şcolii. Ziua de şcoală primară, de obicei, se desfăşoară între 08:30 - 12:00 şi 01:30 - 15:30 Aceleaşi orar se aplică şi preşcolarilor. Timpul rezervat pentru masa de prânz trebuie să fie de cel puţin 60 de minute. În practică, cei mai mici copii frecventează grădiniţa în special dimineaţa. 
Un plan de activitate pentru toate instituţiile preşcolare a intrat în vigoare în Comunitatea Germană la 1 septembrie 2004 (în baza Decretului din 16 decembrie 2002 privind stabilirea obiectivelor de dezvoltare pentru grădiniţe). Pe baza obiectivelor de dezvoltare, planul de activitate cuprinde:

- Limba maternă: ascultare şi vorbire, citire şi scriere;

- Limba străină: ascultare, înţelegere, pronunţie;

- Abilităţi psiho-motorii: abilităţi motorii, mişcare şi sănătate, mişcare şi socializare;
- Înţelegerea lumii înconjurătoare: copilul ca individ, copilul şi natura, copilul şi societatea, copilul şi tehnologia, copilul - spaţiul şi timpul;

- Educaţia artistică: jocul cu instrumente muzicale, audiţii şi dans, arte;

- Dezvoltarea raţionamentului matematic: măsuri şi dimensiuni, numere şi operaţii matematice.

Planul de activitate este întocmit de către un grup de lucru care ia în considerare obiective optime ca urmare a studierii articolelor academice şi studiilor practice din Belgia şi din străinătate. Acest plan a fost distribuit tuturor cadrelor didactice din învăţământul preşcolar al Comunităţii, pentru evaluare sau comentarii şi retransmis la Departamentul de Ştiinţe ale Educaţiei al Colegiului Autonom al Comunităţii Germane.

Din punct de vedere tehnic, în primul an de şcoală primară, la vârsta de 6 ani, copiii învaţă să citească. Cu toate acestea, este deja introdusă ora de lectură în grădiniţă, nu prin lecţii formale impuse, ci mai degrabă prin dobândirea de competenţe funcţionale, prin explorarea scrisului, pentru a încuraja procesele de învăţare informală care au loc în mod natural în viaţă, activităţi şi joc.

Aceleaşii principii se aplică la introducerea copiilor în lumea numerelor. Activităţile în limbi străine sunt reglementate prin Decretul din 19 aprilie 2004 privind comunicarea şi folosirea limbilor străine în sistemul de învăţământ. Este prevăzut un minimum de 10 - 40 de minute zilnic pentru o activitate în prima limbă străină, respectiv franceză. Potrivit legii, grădiniţele au posibilitatea de a oferi educaţie bilingvă, în anumite condiţii, din septembrie 2011. Planul de activitate pentru grădiniţe nu prevede nicio alocare strictă a timpului. Nu există un număr definit de ore care trebuie să fie dedicat anumitor subiecte. Mulţi educatori acordă o mare importanţă trecerii, ca regulă,  de la activităţi statice la activităţi dinamice. 
Metodele aplicate vizează mai mult conceptualizarea decât transmiterea cunoştinţelor. Astfel, jocul este în centrul activităţii pedagogice. Conform documentelor oficiale, pilonii pedagogici de dezvoltare a tinerelor generaţii sunt acceptarea, buna observare şi ascultarea copilului. Ritmul fiecărui copil este întotdeauna conştientizat, iar toate activităţile sunt încorporate, în mod constant, ca parte a unui cadru funcţional.

Planul de activitate recomandă o bună cooperare între cadrele didactice, coordonarea continuităţii între educaţia preşcolară şi şcoala primară, precum interacţiunea dintre şcoală şi familie. Copiii învaţă prin intermediul jocului, în spaţii amenajate special. Cele mai întâlnite facilităţi materiale sunt mesele de joc, jucăriile, cărţile, materialele pentru desen şi pictură şi materialele pentru activităţi psiho-motorii. Există, de asemenea, un spaţiu de joacă în aer liber. Cele mai multe spaţii de învăţământ au, de asemenea, dispozitive de redare video, de înregistrare şi, recent, calculatoare.

Sălile şi spaţiile specifice sunt, de obicei, desemnate pentru anumite activităţi:

Spaţiul afectiv: un loc sigur pentru dezvoltarea gândirii, având o diagramă pentru exerciţii în grup;

Spaţiul creativ: pentru joc, prezentări grafice, expresii fizice, cu scopul de a stabili o personalitate distinctă;

Spaţiul cognitiv: oportunităţi pentru experimentare (aici există plante şi animale), bibliotecă, televizor, calculator;

Spaţiul psiho-motor: oportunităţi pentru exprimarea şi exersarea emoţiilor, a motivaţiilor şi afecţiunii (perne, jucării moi). Planul de activitate prevede realizarea de proiecte adaptate la interesele şi nevoile copiilor.

Proiectul permite negocierea, adaptarea şi participarea voluntară necesare atingerii obiectivelor stabilite. Elevii sunt împărţiţi în grupe sau ateliere diferite, conduse de un profesor (de exemplu, pictură, modelaj, lectură la bibliotecă, matematică, educaţie fizică, jocuri de rol, teatru de păpuşi şi alte jocuri). Rutina zilnică recomandată arată astfel: ora de sosire a copiilor - cântece, expresie verbală liberă; planificarea şi alegerea activităţilor pe ateliere (în grupe de maximum 15 copii, dacă este posibil). 
SISTEMUL DE ÎNVĂŢĂMÂNT PREŞCOLAR DIN EGIPT

Date generale privind sistemul de învăţământ preşcolar

Educaţia preşcolară reprezintă o etapă educaţională independentă, întinsă pe durata a doi ani de zile, începând cu vârsta de 4 sau 5 ani. Înscrierea în cadrul învăţământului preşcolar se face voluntar. Instituţiile oficiale responsabile cu supravegherea şi coordonarea educaţiei preşcolare sunt Ministerul Educaţiei, Ministerul Afacerilor Sociale, Ministerul Sănătăţii precum şi Consiliul suprem pentru educaţie timpurie şi maternitate. O Comisie specială monitorizează aplicarea prevederilor privind educaţia timpurie şi depune rapoarte de evaluare periodice în atenţia guvernoratelor
. Comisia privind funcţionarea creşelor funcţionează la nivelul fiecărui guvernorat şi este condusă de către un guvernator. Comisia include reprezentanţi din toate sectoarele interesate. 

Grădiniţele au drept scop înscrierea în sistemul preşcolar a copiilor cu vârsta cuprinsă între 4 şi 5 ani. Orele de grădiniţă se desfăşoară în cadrul unei săli de clase, cu un profesor, respectând o curricula, unde trebuie înscrişi aproximativ 25 de copii. Programele educaţionale destinate creşelor sunt concepute să răspundă nevoilor unor copii cu vârsta cuprinsă între 2 şi 4 ani, desfăşurându-se în cadrul unei săli de clasă. 

Curricula specifică grădiniţelor conţine 23 de manuale autorizate de către Ministerul Educaţiei, al căror conţinut acoperă următoarele arii de interes: ghiduri generale pentru educatori, ghiduri privind dezvoltarea personalităţii  şi comportamentul copilului, educaţie muzicală, dezvoltarea limbajului, abilităţilor artistice, matematice, naratorii şi de scriere. Restul de 10 manuale sunt destinate copiilor aflaţi în prima clasă de grădiniţă, respectiv a doua clasă. 

Aproximativ 50% din grădiniţe se află sub directa supraveghere a Ministerului Educaţiei, restul aflându-se în supravegherea ONG-urilor, şcolilor religioase şi mediului de afaceri. Creşele ar trebui să furnizeze servicii de îngrijire şi educaţie copiilor până în 4 ani, dar în realitate 40% din rândul copiilor aflaţi între 4 - 6 ani sunt primiţi în cadrul acestor unităţi preşcolare datorită lipsei grădiniţelor. În jur de o treime din rândul creşelor sunt controlate de către Ministerul Solidarităţii Sociale, restul aflându-se în supravegherea ONG-urilor şi sectorului privat. 

Prima grădiniţa a fost înfiinţată în Egipt în anul 1918. Prin intermediul Legii nr.50/1977 a fost reglementat cadrul general de funcţionare al creşelor şi grădiniţelor sub directa coordonare a Ministerului Educaţiei, urmând ca prin intermediul Decretului nr.154/1988 să fie stabilit modul de organizare al grădiniţelor în cadrul şcolilor publice, caracteristicile clădirilor precum şi cerinţele de angajare ale membrilor staff-ului. Ulterior, prin intermediul Decretului nr. 65/2000 a fost reglementată curricula şcolară, organizarea muncii în cadrul grădiniţelor dar şi aspecte legate de interzicerea folosirii forţei pentru determinarea copiilor să scrie, să fie testaţi sau să-şi efectueze temele.

Prin intermediul Decretului ministerial nr.54/1989 a fost înfiinţat Consiliul suprem pentru educaţie timpurie şi maternitate, care urma să monitorizeze şi să pună în aplicare decretele privind protecţia mamelor şi copiilor, precum şi convenţiile de întrajutorare. Tot în anul 1989 a fost elaborat cadrul legal privind protecţia copiilor împotriva bolilor cronice. În cadrul acestui document au fost stabilite următoarele deziderate: prioritizarea planurilor privind educaţia copiilor, reducerea mortalităţii în rândul mamelor şi copiilor, furnizarea educaţiei de bază către toţi copiii, reducerea ratei de analfabetism. Totodată a fost stabilită furnizarea de servicii de asistenţă socială şi psihiatrică copiilor cu nevoi speciale.  De asemenea, a fost hotărâtă construirea de terenuri sportive şi a altor facilităţi în cadrul şcolilor şi a altor împrejurimi, care permit copiilor sporirea creativităţii. 

La începutul anilor `90, Ministerul Educaţiei a subliniat importanţa alocării unui număr de clase corespunzătoare desfăşurării activităţii specifice grădiniţei în cadrul fiecărei şcoală nou înfiinţată. Astfel în cadrul Conferinţei pentru dezvoltarea curriculei specifice educaţiei primare în anul 1993 a fost recomandată includerea ciclului 2 de învăţământ preşcolar (4 - 6 ani) în cadrul sistemului de educaţie obligatoriu. 

Prin intermediul Legii nr.12/1996 privind protecţia copiilor, organizarea creşelor a fost încadrată în rândul serviciilor de asistenţă socială destinate copiilor şi supervizată de către Ministerul Afacerilor Sociale, iar grădiniţele au revenit în grija Ministerului Educaţiei.

Obiective generale ale educaţiei timpurii în Egipt:

- dezvoltarea limbajului copiilor, abilităţilor matematice şi artistice prin intermediul activităţilor individuale şi de grup; dezvoltarea abilităţilor de reflecţie şi analiză;

- socializarea şi promovarea unui stil de viaţă sănătos în acord cu valorile, principiile şi obiectivele sociale;

- satisfacerea nevoilor de dezvoltarea ale copilului în această etapă cu scopul construirii unei imagini de sine pozitive, cu un accent deosebit pe interacţiunea cu ceilalţi;

- pregătirea copilului pentru viaţa şcolară prin intermediul tranziţiei graduale de la atmosferă familială la cea şcolară, formarea de relaţii sociale cu profesorii şi colegii de clasă şi practicarea activităţilor preşcolare în domenii variate;

- pregătirea copilului pentru relaţionarea cu mediul instituţional;

- întărirea relaţiilor dintre copii, familii şi societate ca întreg;

- descoperirea copiilor cu nevoi speciale şi îndrumarea lor către diferitele instituţii adaptate lor;

- folosirea instrumentelor simple de către copii;

- încurajarea creativităţii copiilor prin intermediul construcţiilor cu ajutorul cuburilor, chibritelor sau a celor realizate prin intermediul folosirii tehnicii de tăiere şi lipire;

- dezvoltarea abilităţilor lingvistice precum înţelegerea sunetelor, limbajului verbal şi exprimarea, dezvoltarea premiselor citirii prin intermediul poveştilor şi imaginilor şi a scrierii prin intermediul desenului, picturii şi jocului de rol;

- respectarea individualităţii şi personalităţii copiilor.

Conform unei prezentări aparţinând UNICEF
, sistemul educaţional preşcolar este unul subdezvoltat, reprezentând mai mult un fenomen prezent în zona urbană. Deşi 23.78% dintre copiii cu vârsta cuprinsă între 4 şi 5 ani au fost înscrişi în unităţile preşcolare de învăţământ în anul 2012/2013, mai este mult până la atingerea ţintei naţionale de înscriere de 60%. În acest context, UNICEF în parteneriat cu Ministerul Educaţiei din Egipt şi cu sectorul ONG au pus bazele unui proiect intitulat „Early Childhood Development” destinat creşterii ratei de înscriere a copiilor, în mod special a fetelor, în învăţământul preşcolar, mai ales în zonele defavorizate. Totodată, UNICEF sprijină Ministerul Educaţiei cu scopul consolidării sistemului educaţional, dezvoltării unui sistem de evaluare a performanţei profesorilor, conceperii unor manuale de pregătire a cadrelor didactice şi formării de formatori în educaţie la nivel naţional. 

În cadrul documentului intitulat “Informaţii mondiale privind educaţia 2010/2011”
 elaborat de către UNESCO, se specifică faptul că facultăţile de ştiinţe ale educaţiei din Egipt au elaborat programe speciale de pregătire a cadrelor didactice care predau în grădiniţe, precum şi secţii de pedagogie unde doritorii se pot înscrie (Cairo şi Alexandria). Ocuparea posturilor de educator în grădiniţe este condiţionată de obţinerea unei diplome de licenţă în educaţie şi educaţia timpurie. Conform datelor furnizate de către Ministerul Educaţiei, se observă un trend crescător în rândul cadrelor didactice care predau în grădiniţe de la 17 327 in anul 2000 la 34 639 in anul 2012. De asemenea, trebuie precizat faptul că Ministerul Educaţiei sprijină în mod deosebit inserţia cât mai multor reprezentante ale genului feminin în sectorul educaţiei preşcolare, înfiinţând trei centre de dezvoltare în Giza, Nasr şi Port Said. Conform informaţiilor oficiale, aproximativ 50% din rândul cadrelor didactice de gen feminin din diferite guvernorate au fost deja instruite. 

Potrivit Ministerului Finanţelor, între anii 2007/2008 – 2012/2013 sumele alocate programelor destinate educaţiei timpurii au reprezentat 3% din PIB. Cheltuielile publice per preşcolar se ridică la echivalentul a 400 dolari/an. În anul 2012/2013 numărul mediu de copii înscrişi în învăţământul preşcolar s-a ridicat la 34,84 per clasă.

În cadrul Raportului naţional privind educaţia 2000 - 2015 elaborat de către autorităţile egiptene la invitaţia UNESCO în vederea organizării Forumului privind educaţia la nivel mondial
, este subliniat interesul instituţiilor publice si al părinţilor cu privire la introducerea educaţiei preşcolare în rândul etapelor obligatorii de educaţie. De asemenea, este specificat faptul că Ministerul Educaţiei are în lucru o curriculă privind învăţământul în grădiniţe, raportată la standardele internaţionale în educaţie, ţinându-se însă seama de valorile cultural-religioase specifice Egiptului. Ministerul Educaţiei îşi propune atingerea ţintei de 20 000 de educatoare în grădiniţe, respectându-se un raport de o educatoare pentru fiecare 20 de copii. Totodată se doreşte micşorarea diferenţelor dintre rural-urban, prioritizarea acelor zone afectate de sărăcie şi excluziune socială, sprijinirea comunităţilor dezavantajate, încurajarea sectorului privat şi instituţiilor comunitare în implicarea în proiecte de susţinere a grădiniţelor şi şcolilor. 

� Prof.ec.Ion Voinea – Ghidul lucrătorului român în Belgia


� https://webgate.ec.europa.eu/fpfis/mwikis/eurydice/index.php/Belgium-Flemish-Community:Overview





� https://webgate.ec.europa.eu/fpfis/mwikis/eurydice/index.php/Belgium-Flemish-Community:Guidance_and_Counselling_in_Early_Childhood_and_School_Education


� https://webgate.ec.europa.eu/fpfis/mwikis/eurydice/index.php/Belgium-German-Speaking-Community:Early_Childhood_Education_and_Care


� Circumscripţie administrativă în Egipt şi Tunisia.


� http://www.unicef.org/egypt/education.html


� http://www.ibe.unesco.org/fileadmin/user_upload/Publications/WDE/2010/pdf-versions/Egypt.pdf


� http://unesdoc.unesco.org/images/0022/002299/229905E.pdf

